和東坡惠州梅花三疊  其二
作者：方一夔
朝代：宋

paragraphs: 萬松嶺上三家村，林下美人現香魂。
淡粧素服謝琱飾，擺落玉鏡塵埃昏。
散花衣祴粘不落，昨夜偶過祇樹園。
樹下泠泠潄澗玉，亂流赤脚飛泉溫。
噴成澗草萬片玉，陰崖未肯希春暾。
自憐艷質媚幽獨，拄杖敲鏗誰過門。
相期但有月知狀，不用椽筆書要言。
花應一笑飲我語，隨風飛墜雙銀樽。